Кирил Христов
Писмо

chitanka.info

Не ви обичам, нито Вие мен.

Ни ваший ум, ни моят кули зида,

До Вас не съм разсеян и смутен;

Но мога всеки миг да си отида.

Чиято и да бъдете — обида

Аз няма да изпитам. И блажен

Не ще съм, може, ако някой ден

В нозете си разплакана Ви вида.

И пак грижливо пази паметта,

Че съм летял със Вас така високо —

Осмивайки сам себе си жестоко.

А Вам ли ще е скъпа мисълта,

Че никой не прониква по-дълбоко

От мене на душа Ви в пропастта?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.